Diari Oficial de la Generalitat Valenciana


Sumari del DOGV 4197, del 25-02-2002 (2002/1783)

RESOLUCIÓ de 19 de febrer de 2002, del secretari general de la Presidència de la Generalitat Valenciana, per la qual es convoquen dues beques d'especialització professional en matèries d'àmbit europeu en la Direcció General de Relacions Externes.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4197

Data del DOGV
:   25-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1783


Data del document
:   19-02-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * suport econòmic
    * professió jurídica
    * assignació per estudis
    * ajuda pública
    * ciència política
    * professió liberal

RESOLUCIÓ de 19 de febrer de 2002, del secretari general de la Presidència de la Generalitat Valenciana, per la qual es convoquen dues beques d'especialització professional en matèries d'àmbit europeu en la Direcció General de Relacions Externes. [2002/X1783]
  
La Generalitat Valenciana, en el marc de la política dirigida a afavorir la formació i el desenvolupament en temes europeus que permeta una ampliació dels coneixements i facilite una visió pràctica i real de la denominada construcció europea i de la presència de la Comunitat Valenciana en la Unió Europea, convoca la concessió de beques d'especialització professional en matèries d'àmbit europeu.
  
L'anterior actuació es troba recollida en els objectius i activitats del programa 112.40, Beques per a la formació complementària i l'especialització professional en matèries d'àmbit europeu, i existeix prou consignació pressupostària en la Llei de Pressupostos de la Generalitat Valenciana per a l'exercici 2002.
  
El Decret 109/2000 de 18 de juliol, del Govern Valencià, aprova el Reglament Orgànic i Funcional de la Presidència de la Generalitat Valenciana i el de la Conselleria del Portaveu del Govern.
  
L'article 3, apartat c) del Decret 13/1999, de 30 de juliol, del president de la Generalitat, estableix la delegació de competències entre altres en el secretari general de Presidència, i el Decret 108/1992, de 6 de juliol, del Govern Valencià, regula la concessió de beques.
  
D'acord amb el que estableix l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, resolc:
  
Primer
  
Convocar un concurs públic per a la concessió de dues beques d'especialització professional en matèries d'àmbit europeu en la Direcció General de Relacions Externes i aprovar les bases perquè es regeix aquesta convocatòria, incloses com a annex I d'aquesta resolució.
  
Segon
  
La dotació econòmica de les beques se sufragarà a càrrec del capítol IV, línia T 4026, del programa 112.40, dels Pressupostos de la Generalitat Valenciana, per un import total màxim de 30.049,92 euros distribuït en les següents anualitats:
  
Any 2002: 22.537,44 euros
  
Any 2003: 7.512,48 euros
  
L'import corresponent a aquesta última anualitat quedarà condicionat a què existisca crèdit adequat i suficient en els pressupostos per a l'any 2003.
  
Tercer
  
S'autoritza la directora general de Relacions Externes perquè, en l'àmbit de les seues competències, adopte les mesures necessàries per al desenvolupament i aplicació d'aquesta resolució.
  
Quart
  
La present resolució entrarà en vigor l'endemà de la seua publicació al Diari Oficial de la Generalitat Valenciana.
  
Contra aquesta resolució que posa fi a la via administrativa es podrà interposar potestativament un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la publicació, de conformitat amb el que preveuen els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
València, 19 de febrer de 2002.- El secretari general, per delegació (art. 3 del Decret 13/1999, del president, de 30 de juliol): Vicente Gomis Cerdán.
  
ANNEX I
  
Bases de la convocatòria de beques d'especialització professional en matèries d'àmbit europeu en la Direcció General de Relacions Externes.
  
Primera. Objecte
  
Les beques tenen com a objecte l'especialització professional de postgraduats en matèries d'àmbit europeu.
  
Segona. Nombre de beques i titulació exigida
  
Les beques seran un total de dos i estaran destinades a llicenciats en Dret, Ciències Econòmiques i Empresarials o Ciències Polítiques.
  
Es requerirà així mateix un bon coneixement d'anglès o francès.
  
Tercera. Dotació, duració i pagament de les beques
  
Les beques estan dotades cada una d'elles amb 1252,08 euros mensuals.
  
L'import de les beques s'abonarà mensualment, previ certificat de la directora general de Relacions Externes.
  
El període de gaudi de les beques serà de 12 mesos, i està previst el seu inici l'1 d'abril de 2002.
  
Les beques es finançaran a càrrec dels pressupostos de la Generalitat Valenciana per a l'exercici 2002, codi de la línia T 4026, del programa 112.40 i el seu equivalent en el 2003, a condició que existisca crèdit adequat i suficient en els pressupostos d'aquesta última anualitat.
  
Quarta. Formalització de sol·licituds
  
Els impresos de sol·licitud estaran a disposició de les persones interessades en els següents registres:
  
- Registre General de la Presidència de la Generalitat Valenciana (c/ Historiador Chavás núm.1, 46202 València).
  
- Registre de la Delegació Territorial del Govern Valencià a Alacant (Av Doctor Gadea, 10, 03126 Alacant).
  
- Registre de la Delegació Territorial del Govern Valencià a Castelló (c/ Major, 78, 12991 Castelló de la Plana).
  
Els candidats hauran de presentar les seues sol·licituds en els citats registres o tramitar-los per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, complimentat conjuntament amb la documentació següent :
  
1) Fotocòpia compulsada del DNI.
  
2) Currículum, en el qual es faran constar les dades personals, data i lloc de naixement, domicili actual, telèfon i una foto carnet del sol·licitant.
  
3) Expedient acadèmic en el qual es justificarà la possessió del títol de llicenciat.
  
4) Certificats acreditatius d'estar al corrent de les seues obligacions fiscals amb l'estat i la Comunitat Autònoma i davant de la Seguretat Social.
  
5) Qualssevol altres documents que acrediten la possessió de títol o mèrits, docents, investigadors o professionals que desitgen al·legar.
  
6) Acreditació documental del coneixement d'idiomes.
  
Cinquena. Termini de presentació de sol·licituds
  
El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria al Diari Oficial de la Generalitat Valenciana.
  
Sisena. Mèrits preferents i valoració.
  
- Expedient acadèmic: fins a 3 punts
  
- Estudis de postgrau en matèries relacionades amb la Unió Europea: fins a 4 punts.
  
- Experiència professional o en treballs no remunerats o en altres beques en àmbits o amb funcions relacionades amb la Unió Europea: fins a 2 punts.
  
- Idiomes comunitaris: fins a 3 punts.
  
Setena. Comissió Avaluadora
  
Per a l'examen de les sol·licituds de beques es constituirà una comissió avaluadora, que estarà formada per:
  
- La directora general de Relacions Externes o persona en qui delegue, que la presidirà.
  
- La cap del servei de Relacions Externes.
  
- El cap de servei de Relacions Institucionals.
  
- La cap de la secció de Relacions amb Institucions Europees, que actuarà com a secretària de la Comissió Avaluadora.
  
- La secretària general administrativa de la Presidència de la Generalitat Valenciana, o persona que delegue.
  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
  
El funcionament d'aquesta comissió haurà d'adaptar-se al que estableix aquesta convocatòria i, de manera subsidiària, a les regles contingudes en el capítol II del Títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Vuitena. Procés de selecció
  
La Comissió a què es refereix la base anterior avaluarà els mèrits aportats per cada sol·licitant, prenent en consideració únicament aquells que estiguen acreditats documentalment.
  
Els candidats que obtinguen 6 punts o més en la fase de baremació de currículums i mèrits preferents seran convocats per a la realització d'una entrevista amb l'objecte de comprovar el coneixement dels aspirants dels idiomes requerits, així com el seu coneixement de la realitat comunitària europea, el funcionament de la mateixa i temes d'actualitat relacionats amb la Unió Europea.
  
L'entrevista es valorarà amb un màxim de 4 punts. La data de l'esmentada entrevista es notificarà personalment als interessats.
  
Una vegada finalitzat el procés selectiu, la Comissió Avaluadora elaborarà una proposta de concessió de beques en el termini de quinze dies. Aquesta contindrà la relació de beneficiaris i una borsa de reserva, en el cas de produir-se alguna reserva o abandonament.
  
Novena. Concessió
  
Les beques seran adjudicades per resolució del secretari general de la Presidència de la Generalitat Valenciana a la vista de la proposta de la Comissió Avaluadora, en el termini màxim de tres mesos a partir de l'endemà de la publicació de la convocatòria en el Diari Oficial de la Generalitat Valenciana. La no resolució adjudicant dins del termini establit anteriorment produirà l'efecte de la desestimació presumpta de les sol·licituds presentades.
  
La Secretaria General de la Presidència de la Generalitat Valenciana es reserva la facultat de deixar deserta totalment o parcial, l'adjudicació de les beques convocades i d'interpretar el contingut d'aquestes bases.
  
La resolució de concessió serà publicada en el Diari Oficial de la Generalitat Valenciana.
  
Deu. Drets, obligacions i incidències dels becaris
  
Les beques són incompatibles amb l'aprofitament de qualsevol altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral o administrativa amb la Generalitat Valenciana.
  
La cap del Servei de Relacions Externes de la Direcció General de Relacions Externes ordenarà les activitats i establirà l'horari, la dedicació i torns dels becaris, seguint els criteris de necessitats del servei i mitjans, i amb una dedicació total de 35 hores setmanals.
  
Finalitzat el benefici de la beca, i previ informe d'assistència, aprofitament i aptitud del cap de servei, s'estendrà el certificat corresponent.
  
El secretari general de la Presidència de la Generalitat Valenciana resoldrà les incidències que es produïsquen durant el període de benefici de les beques a proposta de la Direcció General de Relacions Externes, i podrà deixar-les sense efecte, prèvia audiència a l'interessat, en els casos següents:
  
a) Incompliment de les seues obligacions.
  
b) No realitzar l'activitat que va motivar la concessió.
  
c) Deixar de reunir els requisits exigits en aquesta convocatòria.
  
Davant les incidències, renúncies, abandonaments o incompliments que deixen vacant una beca, es procedirà a cobrir-la segons l'ordre establit a la borsa de reserva que resulte del procés de selecció.